**РЕЦЕНЗИЯ**

относно конкурса за заемане на академичната длъжност „доцент“ по професионално направление 2.1. Филология (Лингвистика на китайски език), обявен в ДВ, бр. 51/27.06.2017 г., с единствен кандидат гл. ас. д-р Антония Димова Цанкова, Софийски университет „Св. Климент Охридски“.

Рецензент: проф. д-р Александър Богданов Алексиев, Катедра „Езици и култури на Източна Азия“ (КЕКИА), ФКНФ, СУ “Св. Климент Охридски”

**Обща информация за конкурса**

Настоящият конкурс за „доцент“ е обявен за нуждите на специалност „Китаистика“, Катедра ЕКИА, ФКНФ на СУ. Единственият кандидат гл. ас. д-р Антония Цанкова е щатен преподавател към катедрата. Трудовият ѝ стаж по специалността към 21.07.2017 г. е 13 г. 7 м. 5 д., - съгласно уверението, издадено от отдел ЛСТО на СУ от същата дата и приложено към документите за конкурса.

Рецензията е изготвена в качеството ми на член Научното жури по конкурса, определено със заповед № РД 38-480/18.07.2017 г. на Ректора на Софийския университет проф. дфн Анастас Герджиков.

Прегледът на документите по конкурса, акуратно подредени и сортирани показва, че процедурата по разкриването и обявяването му е спазена. Документите отговарят на изискванията за развитие на академичния състав на РБ и Правилника за неговото приложение, както и на съответните вътрешни правилници на СУ и ФКНФ.

Декларирам, че нямам съвместни публикации и участия в научни форуми, които да са включени в материалите за настоящия конкурс. Антония Цанкова е била член на един научно-изследователски проект, на който съм бил ръководител: ЕКСПЕРИМЕНТАЛНО ИЗСЛЕДВАНЕ НА ФАКУЛТАТИВНОСТТА НА АСПЕКТУАЛНО-ТЕМПОРАЛНИТЕ МАРКЕРИ В СЪВРЕМЕННИЯ КИТАЙСКИ ЕЗИК, СУ "Св. Климент Охридски", с номер на договора:198/2012. Той фигурира под №3 в раздела Научни проекти на приложената към документите за конкурса цялостна справка за научната дейност, но не e включен в списъка с публикации на кандидата, представени за участие в настоящия конкурс.

**Биографични данни за кандидата**

Антония Цанкова е родена на 27 ноември 1973 г. в гр. Кърджали, РБългария. През 1992 г. завършва средното си образование в СОУ с преподаване на чужди езици “Христо Ботев”, гр. Кърджали, с основна специалност – английски език, и с изучаване на немски и руски език. През периода 1993 г. – 1998 г. следва висшето си образование в Санкт-Петербургския държавен университет в Русия по специалността “Китайска филология” и придобива квалификацията „Изтоковед-филолог“ с образователна степен “магистър”, като завършва с отличен успех.

Цялостното научно и професионално развитие на гл. ас. д-р Антония Цанкова от постъпването ѝ на работа в СУ “Св. Климент Охридски”, в Центъра за източни езици и култури досега е протекло в Катедра “Езици и култури на Източна Азия”, секция “Китаистика”. Кандидатът премина през всички нива – от хоноруван през редовен и до главен асистент по практически китайски език, в периода от 2002 г. до 2010 г. В началото на м. юли 2015 г. Антония Цанкова придоби ОНС „доктор“ по „Филология“, специалност „Лингвистика на китайския език“, като защити дисертационния си труд на тема „Факултативност на аспектуално-темпоралните показатели в съвременния китайски език” в СУ „Св. Климент Охридски. За да изследва в дълбочина проблемите на своя труд, през годините тя проведе три едномесечни летни специализации в Китай по въпросите на граматиката и методиката на преподаване на китайски език – две съответно през 2004 и 2008, както и една научна специализация специално върху факултативността на аспектуално-темпоралните показатели в съвременния китайски език в Пекински университет през 2011 г. В началото на 2010 г. проведе и тримесечна научна специализация и изследователска дейност по въпросите на аспектуално-темпоралната система на съвременния китайски език в Санкт-Петербургския държавен университет, Русия.

За период от две години (2013 – 2015) Антония Цанкова беше избрана да изпълнява и длъжността Директор от българска страна на Център „Институт Конфуций в София“ към СУ.

**Общ преглед на научно-изследователската дейност на Антония Цанкова и материалите по конкурса**

Основният хабилитационен труд, представен за участие в настоящия конкурс за доцент е монография на тема „Морфологична система на съвременния китайски език. Части на речта и функционално-семантични категории“. Книгата е издадена от издателство „Изток – Запад“, София, 2017, и е с обем от 306 стр. заедно с библиографията.

Освен научната си книга, по същество представляваща и учебно пособие по основна дисциплина в бакалавърската програма на специалност Китаистика, която кандидатката води като титуляр – Граматика на китайския език 1-ва част (морфология), гл. ас. Антония Цанкова представя за участие в конкурса още шест статии, две от които са публикувани в чужбина.

**Оценка на научните приноси на гл. ас. д-р Антония Цанкова**

Основните научни приноси в представените в конкурса за доцент по лингвистика на китайския език трудове на кандидата се очертават в две основни направления на лингвистичната наука – съвременен китайски език и старокитайски език. Следва да отбележа, че всички те са личен принос на кандидатката, тъй като и по първото и по второто направление тя е самостоятелен техен автор. Основната част от изследванията в областта на морфологията на съвременния китайски език са обобщени и доразвити в така представения монографичен труд, както и в три от статиите, и касаят изследванията върху граматиката на съвременния китайски език, и по-специално – описание на морфологичната система и частите на речта, както и специфичните за китайския език функционално-семантични категории и принципите на тяхното функциониране с оглед характерната за граматичните показатели вариативност и факултативна употреба. Тази основна част от приносите може да бъде оценена като ***обогатяване на съществуващи знания***. Останалата половина от публикациите представят изследвания в областта на старокитайския език и историческата граматика на китайския език, като специално следва да се отбележи приносната стойност сред тях на резултатите от проучванията за определяне на лингвистични критерии за относителна датировка на средновековните китайски разкази *хуабън* (話本), които се създават в периода ХІІІ – ХVІІ в. като анонимни текстове на народни разказвачи и по-късно стават част от общи сборници от разкази, издавани след ХVІ в. Що се отнася до приносите от разработената в тази връзка оригинална методология под научното ръководство на Сергей Евгениевич Яхонтов от Санкт-Петербургския университет за определяне на относителната датировка на разказите в жанра *хуабън*, при която въз основа на количествени характеристики и съотношение в употребата на определени развиващи се и отмиращи граматични явления и съпоставка на статистическите данни с характера на употреба на дадените форми в средновековните китайски авторски романи с уточнена датировка се правят изводи за близостта на езиковите характеристики на изследваните разкази с произведенията от определени епохи и на тази основа се определя тяхната относителна датировка, то те може да бъдат оценени и като ***новости в науката***.

**Преподавателски опит и аудиторна заетост на гл. ас. д-р Антония Цанкова**

Гл. ас. д-р Антония Цанкова има дълъг преподавателски стаж в нашата специалност с висока наднормена заетост. Само в ОКС на бакалавърската програма на специалност Китаистика, години наред тя води поне десет дисциплини с общ хорариум от 570 учебни часа лекции, приравнени към упражнения, и 180 учебни часа упражнения, или общо 750 часа годишна аудиторна заетост, при норма 270. Бих искал специално да отбележа, че въпреки голямата си преподавателска ангажираност, гл. ас. Цанкова винаги откликва и взема активно участие в организацията на научни форуми, в изпълнението на координационни дейности, както и в административни мероприятия на нашата специалност извън прекия учебен процес. Така, тя съвсем естествено се превърна в мой надежден съратник и отговорен помощник, когото не само съм консултирал по научни проблеми, но и с когото сме провели не един и два съвместни проекта.

Имам дългогодишни впечатления от отличната работа на колегата гл. ас. Антония Цанкова, - още откакто започна да води първите си часове на хонорар при нас – в периода около границата на новия 21 век. През годините тя се изгради като ценен специалист, преводач на най-високо държавно ниво и отговорен колега, който напълно заслужено си спечели уважението на студентите и преподавателите от китаистичната колегия, Центъра за източни езици и култури, и ФКНФ.

**Заключение**

След всичко казано дотук може с увереност да заключа, че гл. ас. д-р Антония Цанкова притежава всички необходими качества и изпълнява изискванията на ЗРАСРБ и Правилника за приложението му за заемане на академичната длъжност „доцент“. Преподавателската ѝ дейност е много интензивна. Развитието ѝ в научен и професионален план, както и в областта на овладяването на административни умения следва трайно възходяща траектория. Ето защо препоръчвам на уважаемите членове на Научното жури ***да гласуват заедно с мен „за“*** присъждането на академичната длъжност „доцент“ по професионално направление 2.1. Филология (Лингвистика на китайски език) в специалност „Китаистика“, КЕКИА, ФКНФ на СУ на единствения кандидат в настоящия конкурс гл. ас. д-р Антония Цанкова.

София, 5.11.2017 Подпис:

(проф. д-р А.Б. Алексиев)